Fyrir síðasta fundi bæjarráðs Akraness lá erindi frá Þrótti ehf. sem er verktaki við gerð nýrrar Þjóðbrautar sem tengir Akranesveg við bæinn . Þar er óskað eftir hækkun einingaverðs vegna verksins . Bæjarráð samþykkti að fela bæjarritara og sviðsstjóra tækni - og umhverfissviðs að leita álits Sambands íslenskra sveitarfélaga á erindinu . Gísli S. Einarsson bæjarstjóri segir erindi Þróttar tilkomið vegna mikilla kostnaðarhækkana sem orðið hafi á verktímanum , meðal annars eldsneytishækkana . „ Ég tel eðlilegt að skoða þetta erindi enda fylgja greinargóð rök með , ” sagði Gísli og bætti við að verkið gengi vel og honum þætti líklegt að því yrði jafnvel lokið í byrjun ágúst en talað hefði verið um verklok á haustdögum . “ Það er nú svolítið teygjanlegt hvenær haustdagar eru , ” sagði Gísli . Vegagerðin er að mestu kostuð af ríkinu en hlutur Akraneskaupstaðar í verkinu , um 48 milljónir króna , er fyrst og fremst vegna tenginga við gatnakerfi bæjarins . Hellulögn við veginn er að mestu lokið en eftir að steypa kanta , malbika að hluta og ganga frá hringtorgi við Esjubraut og Innnesveg .